ANC se Zim-vlug: Cyril eis antwoorde binne 48 uur | Maroela Media
Pres. Cyril Ramaphosa het Nosiviwe Mapisa-Nqakula, minister van verdediging, 48 uur gegee om vir hom 'n gedetailleerde verslag in te dien oor die ANC-afvaardiging wat saam met haar in 'n lugmagvliegtuig na Zimbabwe gereis het.
"In die belang van goeie bestuur en die omsigtige en etiese gebruik van staatsbates het die president die minister opdrag gegee om 'n verslag te lewer waarin die omstandighede rondom die vlug en die passasierslys uiteengesit word," het Tyrone Seale, Ramaphosa se waarnemende woordvoerder, gesê.
Mapisa-Nqakula het toestemming gehad om na Zimbabwe te reis om met haar eweknie te vergader oor verdedigingverwante sake in die streek na afloop van 'n onlangse beraad van die Suider-Afrikaanse Ontwikkelingsgemeenskap (SAOG).
Ramaphosa wil egter nou antwoorde hê oor hoekom daar 'n ANC-afvaardiging op dieselfde vlug na Harare was. "Die president verwelkom die belangstelling wat Suid-Afrikaners in hierdie aangeleentheid toon as 'n aanduiding van die land se waaksaamheid teen die bewerings van onbehoorlike ontplooiing van openbare hulpbronne," het Seale gesê.
Ace Magashule, ANC-sekretaris-generaal wat geen amptelike posisie in die Suid-Afrikaanse regering beklee nie, het die afvaardiging na Zimbabwe gelei. Die ANC-afvaardiging het met leiers van Zimbabwe se regerende Zanu-PF vergader.
Die ANC-afvaardiging het 'n saamrygeleentheid saam met die minister gekry. (Foto: Tawanda Mudimu/The Herald)
Die ANC-afvaardiging het benewens Magashule en Mapisa-Nqakula, ook Gwede Mantashe, Tony Yengeni, Lindiwe Zulu en Enoch Godongwana ingesluit.
Siphiwe Dlamini, woordvoerder van die departement van verdediging, het vroeër die week ter verduideliking waarom die ANC-afvaardiging ook op die vlug was, gesê die ANC se vergadering het op dieselfde tyd plaasgevind as wat Mapisa-Nqakula na Zimbabwe moes reis om met haar eweknie te vergader.
Die DA, die VF Plus en die burgerregtegroep AfriForum het uitgevaar teen die gebruik van die lugmagstraler.
"Die DA is gewalg deur die ANC se ooglopende misbruik van staatsmasjinerie, sy doelbewuste vertroebeling tussen staat en party en die feit dat die Suid-Afrikaanse belastingbetaler 'n vergadering tussen twee politieke partye moes borg," het Kobus Marais, die DA se woordvoerder oor verdediging, gesê.
Dr. Pieter Groenewald, leier van die VF Plus, het die vlug deur die Falcon 900-straler ook as 'n misbruik van belastinggeld bestempel en eis soos die DA dat die geld daarvoor terugbetaal moet word. Die VF Plus het gesê hy gaan ook 'n klagte by die Openbare Beskermer (OB) indien om die beweerde misbruik van belastinggeld te ondersoek.
Die burgerregtegroep AfriForum het met 'n ondersoek na die beweerde misbruik van bates begin en gesê hy sal regstappe doen indien dit aan die lig kom dat die ANC staatsbates onregmatig gebruik het.
Ag asb al wat julle ANC kommuniste kan doen is lieg en plunder VOETSEK
Die hele lot is korrup verby en lieg so hul glo hulself regtig waar. Hulle kon mos virtuele vergadering hou soos ander doen. Is die kaders nou in kwarantyn huh?
Die boodskap aan Zim burgers, trap in jul spoor ons anc is dik vriende met jul regering.
President Ramaphosa het, ná die landswye verontwaardiging oor die Covid19-diefstal, vinnig-vinnig geleer om die regte geluide te maak.
Die hele feit van die saak hier is dat daar mense op daardie vlug was wat nie daar mag wees nie, en indien hulle nie in kwarantyn was nie dan het hulle een van hulle eie regulasies oortree wat op die res van die land se burgers met mag en mening toegepas word. Daar is amper nie n rede om n verslag te vra nie, die enigste rede om die verslag aan te vra is om tyd te koop om n dikker lieg storie uit te dink.